CELEX: 52020PC0489
Language: hu
Date: 2020-09-07
Title: Javaslat A TANÁCS VÉGREHAJTÁSI HATÁROZATA az Unió közös halászati politikája terén az átmeneti időszakban alkalmazandó egyes nemzetközi megállapodásoknak az Egyesült Királyságra nézve kötelező jellege tekintetében az Egyesült Királyság által a saját nevében adott egyetértés engedélyezéséről

EURÓPAI BIZOTTSÁG
            Brüsszel, 2020.9.7.
            COM(2020) 489 final
            2020/0246(NLE)
            Javaslat
            A TANÁCS VÉGREHAJTÁSI HATÁROZATA
            az Unió közös halászati politikája terén az átmeneti időszakban alkalmazandó egyes nemzetközi megállapodásoknak az Egyesült Királyságra nézve kötelező jellege tekintetében az Egyesült Királyság által a saját nevében adott egyetértés engedélyezéséről
            
               
         
         
            
               INDOKOLÁS
            
            
               Ez a javaslat az Unió közös halászati politikája terén az átmeneti időszakban hatályba lépő egyes nemzetközi megállapodásoknak az Egyesült Királyságra nézve kötelező jellege tekintetében az Egyesült Királyság által a saját nevében adott egyetértés engedélyezéséről szóló tanácsi végrehajtási határozatra vonatkozik.
            
            
               1.A javaslat háttere
            
            
               Az Unió és az Egyesült Királyság tárgyalásokat folytatott a kilépésről rendelkező megállapodásról az Európai Unióról szóló szerződés 50. cikkének megfelelően. A kilépésről rendelkező megállapodás
                  1
                2020. február 1-jén lépett hatályba, azt követően, hogy 2019. október 17-én megállapodás született róla, az EU és az Egyesült Királyság közötti jövőbeli partnerség kereteinek meghatározásáról szóló politikai nyilatkozattal együtt. 
            
            
               A kilépésről rendelkező megállapodás 127. cikkének (1) bekezdése rendelkezik az átmeneti időszakról, amelynek során az uniós jog továbbra is alkalmazandó az Egyesült Királyságra és az Egyesült Királyságban (a továbbiakban: átmeneti időszak). Az átmeneti időszak 2020. december 31-ig tart.
            
            
               A kilépésről rendelkező megállapodás 129. cikkének (1) bekezdése értelmében – az átmeneti időszak alatt – az Egyesült Királyságot kötik az Unió által, az Unió nevében eljáró tagállamok által, illetve az Unió és tagállamai által együttesen kötött nemzetközi megállapodásokból fakadó kötelezettségek. 
            
            
               Az Unió értesítette nemzetközi partnereit a kilépésről rendelkező megállapodásban tervezett különös rendelkezésekről, amelyek értelmében – az átmeneti időszak alatt – az Egyesült Királyság az Unió által kötött nemzetközi megállapodások alkalmazásában tagállamként kezelendő. 
            
            
               A kilépésről rendelkező megállapodás 129. cikkének (3) bekezdése előírja, hogy – a lojális együttműködés elvével összhangban – az Egyesült Királyság az átmeneti időszak alatt tartózkodik minden olyan cselekedettől vagy kezdeményezéstől, amely valószínűleg sérti az Unió érdekeit, különösen bármely olyan nemzetközi szervezet, ügynökség, konferencia vagy fórum keretében, amelynek az Egyesült Királyság saját jogán részes fele. 
            
            
               A kilépésről rendelkező megállapodás 129. cikkének (4) bekezdése értelmében – az átmeneti időszak alatt – az Egyesült Királyság a saját nevében nemzetközi megállapodásokra irányuló tárgyalásokat folytathat az Unió kizárólagos hatáskörébe tartozó területeken, illetve aláírhat vagy megerősíthet ilyen nemzetközi megállapodásokat, feltéve, hogy ezek a megállapodások nem lépnek hatályba vagy alkalmazandók az átmeneti időszak alatt, kivéve, ha az Unió ezt engedélyezi. 
            
            
               Az (EU) 2020/135 tanácsi határozat
                  2
                meghatározza az ilyen engedélyek megadásának feltételeit és eljárását. 
            
            
               Az (EU) 2020/135 tanácsi határozat 3. cikkének (1) bekezdése értelmében a Tanács engedélyezheti az Egyesült Királyság számára, hogy a saját nevében egyetértését adja ahhoz, hogy valamely, az Unió kizárólagos hatáskörébe tartozó területen a tervek szerint az átmeneti időszakban hatályba lépő vagy alkalmazandó nemzetközi megállapodás rá nézve kötelező legyen. 
            
            
               Az (EU) 2020/135 tanácsi határozat 3. cikke (1) bekezdésének megfelelően ilyen engedély csak akkor adható, ha 
            
            
               (a)az Egyesült Királyság bizonyította, hogy különleges érdeke fűződik ahhoz, hogy az említett nemzetközi megállapodás már az átmeneti időszak alatt hatályba lépjen vagy alkalmazandó legyen; 
            
            
               (b)az említett nemzetközi megállapodás összeegyeztethető az Egyesült Királyságra és az Egyesült Királyságban a kilépésről rendelkező megállapodás 127. cikkével összhangban alkalmazandó uniós joggal, továbbá összeegyeztethető a megállapodás 129. cikkének (1) bekezdésében említett kötelezettségekkel; valamint 
            
            
               (c)az említett nemzetközi megállapodásnak az átmeneti időszak alatt történő hatálybalépése vagy alkalmazása nem veszélyezteti az érintett területen folytatott uniós külső tevékenység valamely célkitűzésének megvalósítását, és az Unió érdekeit más módon sem sérti. 
            
            
               Az (EU) 2020/135 tanácsi határozat 3. cikkének (2) bekezdése értelmében az (1) bekezdés szerinti engedély megadása ahhoz a feltételhez köthető, hogy az említett megállapodásba belefoglaljanak vagy abból töröljenek bármely rendelkezést, illetve a megállapodás bármely rendelkezésének alkalmazását felfüggesszék, amennyiben ez az (1) bekezdésben foglalt feltételekkel való összhang biztosításához szükséges. 
            
            
               2020. április 3-án kelt levelében az Egyesült Királyság értesítette az Európai Bizottságot arról, hogy a saját nevében egyetértését kívánja adni ahhoz, hogy az Unió halászattal kapcsolatos kizárólagos külső hatáskörébe tartozó területen a tervek szerint az átmeneti időszakban alkalmazandó öt – öt regionális halászati gazdálkodási szervezetet létrehozó – nemzetközi megállapodás rá nézve kötelező legyen. 
            
            
               Az érintett regionális halászati gazdálkodási szervezet az Északkelet-atlanti Halászati Bizottság (NEAFC), az Északnyugat-atlanti Halászati Szervezet (NAFO), az Atlanti Tonhalfélék Védelmére Létrehozott Nemzetközi Bizottság (ICCAT), az Indiai-óceáni Tonhalbizottság (IOTC) és az Észak-atlanti Lazacvédelmi Szervezet (NASCO).
            
            
               Az Egyesült Királyság az Egyesült Nemzetek Tengerjogi Egyezményének
                  3
                (a továbbiakban: tengerjogi egyezmény) 63. és 64. cikke, valamint a halállományokról szóló ENSZ-megállapodás
                  4
                7. és 8. cikke alapján indokolja az említett regionális halászati gazdálkodási szervezetekhez való csatlakozási szándékát – az átmeneti időszakban –, különös tekintettel azokra a kötelezettségekre, amelyek értelmében az Uniónak és az Egyesült Királyságnak együtt kell működnie a megfelelő regionális szervezetekben a közös állományok védelme és a közös állományokkal való gazdálkodás terén. 
            
         
         
            
               A tengerjogi egyezmény 63. cikkének (2) bekezdése és a halállományokról szóló ENSZ-megállapodás 8. cikke értelmében ha a társult fajok ugyanazon hal- és víziállat-állománya vagy -állományai a kizárólagos gazdasági övezetben és az azon túli vagy azzal szomszédos területen egyaránt megtalálhatók, a parti államnak és a kizárólagos gazdasági övezeten túli vagy azzal szomszédos területen található hal- és víziállat-állományt halászó államoknak együtt kell működniük az ezen a kapcsolódó területen található állományok megóvásához szükséges intézkedések egyeztetése érdekében. Ilyen irányú együttműködés regionális halászati gazdálkodási szervezetek keretein belül is kialakítható.
            
            
               Az Egyesült Királyság úgy véli, hogy az Egyesült Királyság és az Unió is csak akkor tud maradéktalanul eleget tenni ezeknek a kötelezettségeknek, ha az Egyesült Királyság az átmeneti időszak alatt függetlenül együttműködhet az EU-val és más releváns tagállamokkal az Egyesült Királyságot mint független part menti államot és halászattal foglalkozó államot érintő ügyekben az átmeneti időszak végét követően. Az Egyesült Királyság ezért részt kíván venni az olyan halászati gazdálkodási döntésekről szóló megbeszéléseken az átmeneti időszakban, amelyek az átmeneti időszakot követően lépnének hatályba.
            
            
               Az Egyesült Királysággal foglalkozó tanácsi munkacsoport megvitatta az Egyesült Királyság kérését. 2020. április 8-án ismertetésre került a kérés, valamint a szervezeti egységek által készített kezdeti értékelés, figyelembe véve a teljesítendő feltételeket és az átmeneti időszak meghosszabbításával kapcsolatos egyértelműség hiányát. 2020. augusztus 28-án az ügy újra ismertetésre került az Egyesült Királysággal foglalkozó tanácsi munkacsoportban. 
            
            
               A szeptember és december közötti időszakban számos találkozóra kerül sor az érintett regionális halászati gazdálkodási szervezetek keretei között, és ezeken meg fogják vitatni az átmeneti időszakot követően hatályba lépő halászati állományvédelmet és gazdálkodást.
            
            
               1.1.Északkelet-atlanti Halászati Bizottság
            
            
               Az északkelet-atlanti halászatban folytatandó jövőbeni többoldalú halászati együttműködésről szóló egyezmény
                  5
                (a továbbiakban: NEAFC-egyezmény) hatálya jelenleg kiterjed az Egyesült Királyságra, mert az Unió az említett egyezmény szerződő fele, míg a NEAFC-egyezmény 20. cikkének (4) bekezdése kizárja az uniós tagállamok csatlakozását. 
            
            
               A NEAFC illetékességébe tartozik, hogy gazdálkodási intézkedéseket javasoljon a szerződő feleknek a szerződő felek halászati joghatóságán kívüli területeken való halászat vonatkozásában, illetve az érintett szerződő felek kérésére a szerződő felek halászati joghatósága alá eső területeken is. A NEAFC célja, hogy gondoskodjon az egyezmény hatálya alá tartozó területen található halászati erőforrások hosszú távú védelméről és optimális hasznosításáról, fenntartható gazdasági, környezetvédelmi és társadalmi előnyöket biztosítva ezáltal. A NEAFC gazdálkodási intézkedéseket fogad el a különböző halállományok vonatkozásában, illetve ellenőrzési intézkedéseket fogad el a megfelelő végrehajtás biztosítása érdekében. 
            
            
               A tengerjogi egyezmény 56., 63. és 116. cikke értelmében az Egyesült Királyságnak jogos halászati érdekeltségei vannak a NEAFC-egyezmény hatálya alá tartozó területen (a nyílt tengeren), valamint parti államként, amennyiben az Egyesült Királyság kizárólagos gazdasági övezetében található vizek a NEAFC-egyezmény hatálya alá tartozó területhez tartoznak. 
            
            
               A nem fenntartható halászat elkerülése érdekében az Unió érdeke, hogy az Egyesült Királyság együttműködjön a közös érdeklődésre számot tartó állományokkal való gazdálkodás terén, maradéktalanul eleget téve a tengerjogi egyezmény és a halállományokról szóló ENSZ-megállapodás rendelkezéseinek. 
            
            
               Az Egyesült Királyság bizonyította ahhoz fűződő érdekét, hogy részt vegyen az olyan halászati állományvédelmi és gazdálkodási döntésekről szóló megbeszéléseken az átmeneti időszakban, amelyek az átmeneti időszakot követően lépnének hatályba. Ez lehetővé tenné az Egyesült Királyság számára, hogy hatékonyan felkészüljön az ilyen intézkedések alkalmazására és végrehajtására. Az Egyesült Királyság megerősítette, hogy a NEAFC-egyezmény átmeneti időszak alatt történő hatálybalépése vagy alkalmazása nem veszélyezteti a közös halászati politika terén folytatott uniós külső tevékenység valamely célkitűzésének megvalósítását, és az Unió érdekeit más módon sem sérti. 
            
            
               Az Unió érdekeinek sérelme nélkül, és feltéve, hogy az Egyesült Királyság csak az átmeneti időszak végét követően alkalmazandó ügyekről szóló megbeszéléseken vesz részt, célszerű engedélyezni az Egyesült Királyság számára, hogy a saját nevében egyetértését adja ahhoz, hogy a NEAFC-egyezmény kötelező legyen rá nézve. 
            
            
               1.2.Északnyugat-atlanti Halászati Szervezet
            
            
               Az Északnyugat-atlanti Halászati Szervezetről (NAFO) szóló egyezmény
                  6
                hatálya kiterjed az Egyesült Királyságra, mert az Unió az említett egyezmény szerződő fele. 
            
            
               A NAFO kormányközi halászati tudományos és gazdálkodási szerv. A NAFO-egyezmény vonatkozik az Atlanti-óceán északnyugati részén található halászati erőforrások nagy részére a lazac, a tonhalfélék/nyársorrúhalfélék, a bálnák és a fenéklakó fajok (például a külső vázas ehető vízi gerinctelenek) kivételével. 
            
            
               A tengerjogi egyezmény 116. cikke értelmében az Egyesült Királyság aktív halászati érdekeltséggel rendelkezik a NAFO-egyezmény hatálya alá tartozó területen. Hajói jelenleg NAFO-tőkehalállományokra halásznak a „szabályozási területen” (a NAFO-egyezmény hatálya alá tartozó, a szerződő felek joghatóságán túli területen).
            
            
               A nem fenntartható halászat elkerülése érdekében az Unió érdeke, hogy az Egyesült Királyság együttműködjön a közös érdeklődésre számot tartó állományokkal való gazdálkodás terén, maradéktalanul eleget téve a tengerjogi egyezmény és a halállományokról szóló ENSZ-megállapodás rendelkezéseinek. 
            
            
               Az Egyesült Királyság bizonyította ahhoz fűződő érdekét, hogy részt vegyen az olyan halászati állományvédelmi és gazdálkodási döntésekről szóló megbeszéléseken az átmeneti időszakban, amelyek az átmeneti időszakot követően lépnének hatályba. Ez lehetővé tenné az Egyesült Királyság számára, hogy hatékonyan felkészüljön az ilyen intézkedések alkalmazására és végrehajtására. Az Egyesült Királyság megerősítette, hogy a NAFO-egyezmény átmeneti időszak alatt történő hatálybalépése vagy alkalmazása nem veszélyezteti a közös halászati politika terén folytatott uniós külső tevékenység valamely célkitűzésének megvalósítását, és az Unió érdekeit más módon sem sérti. 
            
            
               Az Unió érdekeinek sérelme nélkül, és feltéve, hogy az Egyesült Királyság csak az átmeneti időszak végét követően alkalmazandó ügyekről szóló megbeszéléseken vesz részt, célszerű engedélyezni az Egyesült Királyság számára, hogy a saját nevében egyetértését adja ahhoz, hogy a NAFO-egyezmény kötelező legyen rá nézve. 
            
            
               1.3.Az Atlanti Tonhalfélék Védelmére Létrehozott Nemzetközi Bizottság
            
            
               Az atlanti tonhalfélék védelméről szóló nemzetközi egyezmény (a továbbiakban: ICCAT) alkalmazandó az Egyesült Királyságban és az Egyesült Királyságra, mivel az az EU tagja. Az Egyesült Királyság emellett külön is csatlakozott az egyezményhez néhány tengerentúli területe nevében.
            
         
         
            
               Az ICCAT fő célja, hogy előmozdítsa az ICCAT-egyezmény hatálya alá tartozó tonhal és tonhalfélék állományvédelmét és optimális hasznosítását. Az ICCAT hatásköre kiterjed arra, hogy kötelező érvényű állományvédelmi és gazdálkodási intézkedéseket fogadjon el, támogatva ezzel az ilyen állományok védelmét és optimális hasznosítását. 
            
            
               Az Egyesült Királyság aktív halászati érdekeltséggel rendelkezik az ICCAT-egyezmény hatálya alá tartozó területen. Hajói jelenleg ICCAT-állományokra halásznak az ICCAT-egyezmény hatálya alá tartozó, a felek joghatóságán túli területen.
            
            
               Az Egyesült Királyság bizonyította ahhoz fűződő érdekét, hogy részt vegyen az olyan halászati állományvédelmi és gazdálkodási döntésekről szóló megbeszéléseken az átmeneti időszakban, amelyek az átmeneti időszakot követően lépnének hatályba. Ez lehetővé tenné az Egyesült Királyság számára, hogy hatékonyan felkészüljön az ilyen intézkedések alkalmazására és végrehajtására. Az Egyesült Királyság megerősítette, hogy az ICCAT-egyezmény átmeneti időszak alatt történő hatálybalépése vagy alkalmazása nem veszélyezteti a közös halászati politika terén folytatott uniós külső tevékenység valamely célkitűzésének megvalósítását, és az Unió érdekeit más módon sem sérti. 
            
            
               Az Unió érdekeinek sérelme nélkül, és feltéve, hogy az Egyesült Királyság csak az átmeneti időszak végétől alkalmazandó ügyekről szóló megbeszéléseken vesz részt, célszerű engedélyezni az Egyesült Királyság számára, hogy a saját nevében egyetértését adja ahhoz, hogy az ICCAT-egyezmény kötelező legyen rá nézve.
            
            
               1.4.Indiai-óceáni Tonhalbizottság
            
            
               Az Indiai-óceáni Tonhalbizottság (IOTC) létrehozásáról szóló megállapodás alkalmazandó az Egyesült Királyságban és az Egyesült Királyságra, mivel az az EU tagja, illetve az Unió az IOTC-megállapodás szerződő fele. Az Egyesült Királyság emellett önállóan is elfogadta a megállapodást a Brit Indiai-óceáni Terület nevében.
            
            
               Az Indiai-óceáni Tonhalbizottság (a továbbiakban: IOTC) feladata az IOTC-megállapodás hatálya alá tartozó állományok védelme és optimális hasznosítása, valamint a halászat fenntartható fejlődésének előmozdítása az ilyen állományok alapján. 
            
            
               Az Egyesült Királyság aktív halászati érdekeltséggel rendelkezik az IOTC hatáskörébe tartozó területen. Hajói jelenleg az IOTC-megállapodás hatálya alá tartozó, az IOTC szerződő feleinek joghatóságán túli területen halásznak.
            
            
               Az Egyesült Királyság bizonyította ahhoz fűződő érdekét, hogy részt vegyen az olyan halászati állományvédelmi és gazdálkodási döntésekről szóló megbeszéléseken az átmeneti időszakban, amelyek az átmeneti időszakot követően lépnének hatályba. Ez lehetővé tenné az Egyesült Királyság számára, hogy hatékonyan felkészüljön az ilyen intézkedések alkalmazására és végrehajtására. Az Egyesült Királyság megerősítette, hogy az IOTC-megállapodás átmeneti időszak alatt történő hatálybalépése vagy alkalmazása nem veszélyezteti a közös halászati politika terén folytatott uniós külső tevékenység valamely célkitűzésének megvalósítását, és az Unió érdekeit más módon sem sérti. 
            
            
               Az Unió érdekeinek sérelme nélkül, és feltéve, hogy az Egyesült Királyság csak az átmeneti időszak végétől alkalmazandó ügyekről szóló megbeszéléseken vesz részt, célszerű engedélyezni az Egyesült Királyság számára, hogy a saját nevében egyetértését adja ahhoz, hogy az IOTC-megállapodás kötelező legyen rá nézve.
            
            
               1.5.Az Észak-atlanti Lazacvédelmi Szervezet
            
            
               Az Észak-atlanti Lazacvédelmi Szervezet (NASCO) feladata a vadon élő lazac halászatának szabályozása az Atlanti-óceán északi részén. 
            
            
               Az Unió érdeke, hogy az Egyesült Királyság együttműködjön a lazacállományokkal való gazdálkodás terén, maradéktalanul eleget téve a tengerjogi egyezmény és a halállományokról szóló ENSZ-megállapodás rendelkezéseinek. A tengerjogi egyezmény 66. cikke értelmében azok az államok, amelyek folyóiból az anadrom halállományok származnak, elsődlegesen érdekeltek és elsőrendű felelősséggel tartoznak az ilyen állományok tekintetében. Az anadrom halállományok származási országának a kizárólagos gazdasági övezet külső vonalától a part irányában található vizekben történő halászatát szabályozó intézkedésekkel kell biztosítania az ilyen állományok megőrzését. Amennyiben az anadrom halállomány a származási országon kívüli más ország kizárólagos gazdasági övezetének külső vonalától a part irányában található vizeibe vagy azokon keresztül vándorol, ez az állam köteles együttműködni a származási országgal az ilyen állományok megőrzése és kezelése terén.
            
            
               Az Egyesült Királyságnak – amely egyszerre származási ország és halászati joghatóságot gyakorló állam – jogos halászati érdekeltségei vannak a NASCO-egyezmény hatálya alá tartozó területen, amennyiben az Egyesült Királyság kizárólagos gazdasági övezetében található vizek és a szomszédos nyílt tengeri területek a NASCO-egyezmény hatálya alá tartozó területhez tartoznak. 
            
            
               Az Egyesült Királyság bizonyította ahhoz fűződő érdekét, hogy részt vegyen az olyan halászati állományvédelmi és gazdálkodási döntésekről szóló megbeszéléseken az átmeneti időszakban, amelyek az átmeneti időszakot követően lépnének hatályba. Ez lehetővé tenné az Egyesült Királyság számára, hogy hatékonyan felkészüljön az ilyen intézkedések alkalmazására és végrehajtására. Az Egyesült Királyság megerősítette, hogy a NASCO-egyezmény átmeneti időszak alatt történő hatálybalépése vagy alkalmazása nem veszélyezteti a közös halászati politika terén folytatott uniós külső tevékenység valamely célkitűzésének megvalósítását, és az Unió érdekeit más módon sem sérti. 
            
            
               Az Unió érdekeinek sérelme nélkül, és feltéve, hogy az Egyesült Királyság csak az átmeneti időszak végétől alkalmazandó ügyekről szóló megbeszéléseken vesz részt, célszerű engedélyezni az Egyesült Királyság számára, hogy a saját nevében egyetértését adja ahhoz, hogy a NASCO-egyezmény kötelező legyen rá nézve.
            
            
               2.Az engedélyezéssel kapcsolatban képviselendő álláspont
            
            
               2020. április 3-i levelével az Egyesült Királyság bizonyította, hogy különleges érdeke fűződik az átmeneti időszakban már alkalmazandó szóban forgó nemzetközi megállapodásokhoz. Ezért az (EU) 2020/135 tanácsi határozat 3. cikke (1) bekezdésének a) pontjában említett feltétel teljesül. 
            
            
               Amint azt az 1380/2013/EU európai parlamenti és tanácsi rendelet
                  7
                kimondja, a közös halászati politika egyik alapvető célja „annak biztosítása, hogy a halászati tevékenységek környezeti, gazdasági és társadalmi szempontból fenntarthatóak legyenek, végzésük összhangban legyen a gazdasági, társadalmi és foglalkoztatási előnyök elérésére és a halállományok helyreállítására és olyan szinten tartására irányuló célkitűzésekkel, amelyek meghaladják a maximális fenntartható hozamot eredményező szintet, valamint hogy hozzájáruljanak az élelmiszer-ellátás biztosításához”. 
            
            
               Az öt nemzetközi megállapodás összeegyeztethető az Egyesült Királyságra és az Egyesült Királyságban a kilépésről rendelkező megállapodás 127. cikkének (1) bekezdésével összhangban alkalmazandó uniós joggal, különös tekintettel a közös halászati politika célkitűzéseire, továbbá összeegyeztethető a kilépésről rendelkező megállapodás 129. cikkének (1) bekezdésében említett kötelezettségekkel. Ezért az (EU) 2020/135 tanácsi határozat 3. cikke (1) bekezdésének b) pontjában említett feltételek teljesülnek. 
            
         
         
            
               Az Egyesült Királyság nem kérte az átmeneti időszak meghosszabbítását, így ez az időszak 2020. december 31-én további meghosszabbítási lehetőség nélkül lejár. 
            
            
               Miután az átmeneti időszak 2020. december 31-én véget ér, az Egyesült Királyság nem fog tud részt venni az átmeneti időszak végét követően aktuális kérdésekkel kapcsolatos uniós döntéshozatalban.
            
            
               Az (EU) 2020/135 tanácsi határozat 3. cikke (1) bekezdésének c) pontjában említett feltételek teljesülnek. Az Egyesült Királyság tekintetében a nemzetközi megállapodások – átmeneti időszak alatti – saját jogon történő hatálybalépése vagy alkalmazása nem veszélyezteti a közös halászati politika területén folytatott uniós külső tevékenység célkitűzéseinek megvalósítását, és nem sérti az Unió érdekeit. 
            
            
               Ezért a kilépésről rendelkező megállapodás 129. cikkének (4) bekezdése értelmében ajánlott, hogy a Tanácsa engedélyezze az átmeneti időszakban az Egyesült Királyság számára, hogy aláírja és megerősítse azt az öt nemzetközi egyezményt, amelyhez saját jogán csatlakozott az Unió kizárólagos hatáskörébe tartozó területeken. Ez elő fogja mozdítani és lehetővé fogja tenni, hogy az Egyesült Királyság maradéktalanul eleget tegyen a tengerjogi egyezményből, különösen annak 63., 66. és 116. cikkéből származó kötelezettségeinek. 
            
            
               Ahhoz, hogy az Unió közös halászati politikája megfelelően működjön az átmeneti időszakban, az Egyesült Királyság nem vehet részt az átmeneti időszakban alkalmazott vagy érvénybe lépő ügyekben. Továbbá, a jövőbeli EU-UK partnerségi megállapodás keretében a halászatról szóló folyamatban lévő tárgyalások sértetlenségének érdekében, különös tekintettel az olyan halászati lehetőségekre, amelyek esetében az uniós kvóta jelenleg magában foglalja az Egyesült Királyság részesedését, az Egyesült Királyságnak konzultálnia kell az EU-val, mielőtt megbeszéléseket folytatna az ilyen kvótákról.
            
            
               3.Jogalap
            
            
               3.1.Anyagi jogalap
            
            
               3.1.1.Alapelvek
            
            
               Az Unió kizárólagos hatáskörébe tartozó területen a tervek szerint az átmeneti időszakban hatályba lépő vagy alkalmazandó nemzetközi megállapodásoknak az Egyesült Királyságra nézve kötelező jellege tekintetében az Egyesült Királyság által a saját nevében adott egyetértés engedélyezéséről szóló tanácsi végrehajtási határozat anyagi jogalapja az (EU) 2020/135 tanácsi határozat 3. cikke. 
            
            
               3.1.2.A jelen esetre történő alkalmazás
            
            
               A tervezett jogi aktus fő célkitűzése és tartalma a közös halászati politikához kapcsolódik.
            
            
               Ezért a javasolt határozat anyagi jogalapja az EUMSZ 43. cikke.
            
            
               3.2.Következtetés
            
            
               A javasolt határozat jogalapja ezért az (EU) 2020/135 tanácsi határozat 3. cikke.
            
            
               2020/0246 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Unió közös halászati politikája terén az átmeneti időszakban alkalmazandó egyes nemzetközi megállapodásoknak az Egyesült Királyságra nézve kötelező jellege tekintetében az Egyesült Királyság által a saját nevében adott egyetértés engedélyezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
         
         
            
               tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről szóló, 2020. január 30-i (EU) 2020/135 tanácsi határozatra
                  8
                és különösen annak 3. cikkének (1) bekezdésére, 
            
            
               tekintettel az Európai Bizottság javaslatára,
            
            
               mivel:
            
            
               (1)A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (a továbbiakban: kilépésről rendelkező megállapodás) 129. cikkének (1) bekezdése előírja, hogy – az átmeneti időszak alatt – az Egyesült Királyságra az Unió által, az Unió nevében eljáró tagállamok által, illetve az Unió és tagállamai által együttesen kötött nemzetközi megállapodásokból fakadó kötelezettségek vonatkoznak.
            
            
               (2)A kilépésről rendelkező megállapodás 129. cikkének (3) bekezdése előírja, hogy – a lojális együttműködés elvével összhangban – az Egyesült Királyság az átmeneti időszak alatt tartózkodik minden olyan cselekedettől vagy kezdeményezéstől, amely valószínűleg sérti az Unió érdekeit, különösen bármely olyan nemzetközi szervezet, ügynökség, konferencia vagy fórum keretében, amelynek az Egyesült Királyság saját jogán részes fele. 
            
            
               (3)A kilépésről rendelkező megállapodás 129. cikkének (4) bekezdése értelmében az Egyesült Királyság az átmeneti időszak alatt a saját nevében nemzetközi megállapodásokra irányuló tárgyalásokat folytathat az Unió kizárólagos hatáskörébe tartozó területeken, illetve aláírhat vagy megerősíthet ilyen nemzetközi megállapodásokat, feltéve, hogy ezek a megállapodások nem lépnek hatályba vagy alkalmazandók az átmeneti időszak alatt, kivéve, ha az Unió ezt engedélyezi. 
            
            
               (4)Az (EU) 2020/135 határozat meghatározza az ilyen engedélyek megadásának feltételeit és eljárását. 
            
            
               (5)Az (EU) 2020/135 határozat 3. cikkének (1) bekezdése értelmében a Tanács engedélyezheti az Egyesült Királyság számára, hogy a saját nevében egyetértését adja ahhoz, hogy valamely, az Unió kizárólagos hatáskörébe tartozó területen a tervek szerint az átmeneti időszakban hatályba lépő vagy alkalmazandó nemzetközi megállapodás rá nézve kötelező legyen. 
            
            
               (6)2020. április 3-án az Egyesült Királyság értesítette a Bizottságot arról a szándékáról, hogy a saját nevében egyetértését adja ahhoz, hogy az Unió halászattal kapcsolatos kizárólagos külső hatáskörébe tartozó területen a tervek szerint az átmeneti időszakban alkalmazandó öt – öt regionális halászati gazdálkodási szervezetet létrehozó – nemzetközi megállapodás rá nézve kötelező legyen. Ezek a megállapodások a következők: az északkelet-atlanti halászatban folytatandó jövőbeni többoldalú halászati együttműködésről szóló egyezmény
                  9
               , amely létrehozta az Északkelet-atlanti Halászati Bizottságot (NEAFC); az északnyugat-atlanti halászatban folytatandó jövőbeni többoldalú együttműködésről szóló egyezmény
                  10
               , amely létrehozta az Északnyugat-atlanti Halászati Szervezetet (NAFO); az atlanti tonhalfélék védelméről szóló nemzetközi egyezmény
                  11
               , amely létrehozta az Atlanti Tonhalfélék Védelmére Létrehozott Nemzetközi Bizottságot (ICCAT); az Indiai-óceáni Tonhalbizottság (IOTC) létrehozásáról szóló megállapodás
                  12
               ; és az Atlanti-óceán északi körzetében élő lazac védelméről szóló egyezmény
                  13
               , amely létrehozta az Észak-atlanti Lazacvédelmi Szervezetet (NASCO).
            
            
               (7)Az Egyesült Királyság az Egyesült Nemzetek Tengerjogi Egyezményének
                  14
                (a továbbiakban: tengerjogi egyezmény) 63. és 64. cikke, valamint a halállományokról szóló ENSZ-megállapodás
                  15
                7. és 8. cikke alapján indokolja az említett megállapodásokhoz való csatlakozási szándékát, különös tekintettel azokra a kötelezettségekre, amelyek értelmében az Uniónak és az Egyesült Királyságnak együtt kell működnie a megfelelő regionális szervezetekben a közös állományok védelme és a közös állományokkal való gazdálkodás terén. Az Egyesült Királyság úgy véli, hogy az Egyesült Királyság és az Unió is csak akkor tud maradéktalanul eleget tenni ezeknek a kötelezettségeknek, ha az Egyesült Királyság az átmeneti időszak alatt függetlenül együttműködhet az Unióval és más releváns tagállamokkal olyan ügyekben, amelyek az Egyesült Királyságot mint független part menti államot és halászattal foglalkozó államot az átmeneti időszak végét követően érintik. Az Egyesült Királyság ezért az átmeneti időszakban részt kíván venni az olyan halászati gazdálkodási döntésekről szóló megbeszéléseken, amelyek az átmeneti időszakot követően lépnének hatályba.
            
            
               (8)2020. április 3-i levelével az Egyesült Királyság bizonyította, hogy különleges érdeke fűződik az átmeneti időszakban már alkalmazandó szóban forgó nemzetközi megállapodásokhoz. Ezért az (EU) 2020/135 határozat 3. cikke (1) bekezdésének a) pontjában említett feltétel teljesül. 
            
            
               (9)Az öt nemzetközi megállapodás összeegyeztethető az Egyesült Királyságra és az Egyesült Királyságban a kilépésről rendelkező megállapodás 127. cikkének (1) bekezdése alapján alkalmazandó uniós joggal és a kilépésről rendelkező megállapodás 129. cikkének (1) bekezdésében említett kötelezettségekkel. Ezért az (EU) 2020/135 határozat 3. cikke (1) bekezdésének b) pontjában említett feltételek teljesülnek. 
            
            
               (10)Az Egyesült Királyság azt is megerősítette, hogy az ezekhez a nemzetközi megállapodásokhoz való csatlakozása nem sértené az Unió érdekeit. Az Egyesült Királyság továbbá csak az átmeneti időszak végét követően hatályba lépő ügyekről szóló megbeszéléseken kíván részt venni. Az (EU) 2020/135 határozat 3. cikke (1) bekezdésének c) pontjában említett feltételek teljesítettnek tekintendők. Mindenekelőtt az Egyesült Királyság saját jogon való tagsága – az átmeneti időszak alatt – nem veszélyezteti a közös halászati politika területén folytatott uniós külső tevékenység célkitűzéseinek megvalósítását, és nem sérti az Unió érdekeit.
            
            
               (11)Az (EU) 2020/135 határozat 3. cikkének (2) bekezdése értelmében az ilyen engedély feltételekhez köthető. Az engedélyt meg kell adni, ha az Egyesült Királyság csak az átmeneti időszak végét követően alkalmazandó és hatályba lépő ügyekről szóló megbeszéléseken vesz részt. 
            
            
               (12)Az Egyesült Királyságra nézve kötelező érvényűek a tengerjogi egyezményből és a halállományokról szóló ENSZ-megállapodásból eredő kötelezettségek, és ezért fenntartható módon kell kezelnie és védenie a tengerek biológiai erőforrásait. Ezek a célkitűzések összhangban vannak a fenntarthatóság biztosítására és a folyamatos felelősségteljes halászatra vonatkozó uniós célkitűzéssel, amely biztosítja a tengerek biológiai erőforrásainak hosszú távú védelmét és fenntartható hasznosítását.
            
            
               (13)Ezért – a kilépésről rendelkező megállapodás 129. cikke (4) bekezdésének megfelelően – az Egyesült Királyság az átmeneti időszakban a saját jogán aláírhatja és megerősítheti az öt regionális halászati gazdálkodási szervezetet létrehozó öt nemzetközi megállapodást, amelyhez csatlakozni kíván. Ez az intézkedés elő kívánja mozdítani és lehetővé kívánja tenni, hogy az Egyesült Királyság teljes mértékben eleget tegyen a tengerjogi egyezményből, különösen annak 63. és 64. cikkéből eredő kötelezettségeknek, amint véget ér az átmeneti időszak és a továbbiakban nem vonatkozik rá az uniós jog. 
            
            
               (14)Az Egyesült Királyság számára engedélyezni kell, hogy a saját nevében egyetértését adja ahhoz, hogy a tervek szerint az átmeneti időszakban alkalmazandó nemzetközi megállapodások rá nézve kötelezőek legyenek.
            
            
               (15)Ahhoz, hogy az Unió közös halászati politikája megfelelően működjön az átmeneti időszakban, az Egyesült Királyság nem vehet részt az átmeneti időszakban alkalmazott vagy érvénybe lépő ügyekben. Továbbá, a jövőbeli EU-UK partnerségi megállapodás keretében a halászatról szóló folyamatban lévő tárgyalások sértetlenségének érdekében, különös tekintettel az olyan halászati lehetőségekre, amelyek esetében az uniós kvóta jelenleg magában foglalja az Egyesült Királyság részesedését, az Egyesült Királyságnak konzultálnia kell az EU-val, mielőtt megbeszéléseket folytatna az ilyen kvótákról,
            
            
               ELFOGADTA EZT A HATÁROZATOT: 
            
            
               1. cikk 
            
         
         
            
               (1)
                     Az Egyesült Királyság számára engedélyezett, hogy a saját nevében egyetértését adja ahhoz, hogy a tervek szerint az átmeneti időszakban alkalmazandó alábbi nemzetközi megállapodások rá nézve kötelezőek legyenek: 
            
            
               a)az északkelet-atlanti halászatban folytatandó jövőbeni többoldalú halászati együttműködésről szóló egyezmény, amely létrehozta az Északkelet-atlanti Halászati Bizottságot (NEAFC);
            
            
               b)az északnyugat-atlanti halászatban folytatandó jövőbeni többoldalú együttműködésről szóló egyezmény, amely létrehozta az Északnyugat-atlanti Halászati Szervezetet (NAFO);
            
            
               c)az atlanti tonhalfélék védelméről szóló nemzetközi egyezmény, amely létrehozta az Atlanti Tonhalfélék Védelmére Létrehozott Nemzetközi Bizottságot (ICCAT); 
            
            
               d)az Indiai-óceáni Tonhalbizottság (IOTC) létrehozásáról szóló megállapodás; 
            
            
               e)az Atlanti-óceán északi körzetében élő lazac védelméről szóló egyezmény, amely létrehozta az Észak-atlanti Lazacvédelmi Szervezetet (NASCO).
            
            
               (2)
                     Az (1) bekezdésben említett engedély az átmeneti időszak végét követően alkalmazandó és hatályba lépő ügyekben való részvételre korlátozódik.
            
            
               (3)
                     Az Unióval közös halászati kvóta esetében az (1) és (2) bekezdésben említett engedély az Egyesült Királyság és a Bizottság közötti előzetes konzultáció tárgyát képezi.
            
            
               2. cikk
            
            
               Ennek a határozatnak Nagy-Britannia és Észak-Írország Egyesült Királysága a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        Megállapodás Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL C 384I., 2019.11.12., 1. o.).
               
               
                  
                     (2)
                  
                        A Tanács (EU) 2020/135 határozata (2020. január 30.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről (HL L 29., 2020.1.31., 1. o.).
               
               
                  
                     (3)
                  
                        Az Egyesült Nemzetek Tengerjogi Egyezménye (HL L 179., 1998.6.23., 3. o.).
               
               
                  
                     (4)
                  
                        Megállapodás az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló rendelkezések végrehajtásáról – Nyilatkozat az Európai Közösség hatásköréről – Értelmező nyilatkozatok (HL L 189., 1998.7.3., 17. o.).
               
               
                  
                     (5)
                  
                        HL L 227., 1981.8.12., 22. o.
               
               
                  
                     (6)
                  
                  
                        Egyezmény az északnyugat-atlanti halászatban folytatandó jövőbeni többoldalú együttműködésről (HL L 378., 1978.12.30., 2. o.).
                  
               
               
                  
                     (7)
                  
                        HL L 354., 2013.12.28., 22. o.
               
               
                  
                     (8)
                  
                        HL L 29., 2020.1.31., 1. o.
               
               
                  
                     (9)
                  
                        A Tanács 81/608/EGK határozata (1981. július 13.) az északkelet-atlanti halászatban folytatandó jövőbeni többoldalú halászati együttműködésről szóló egyezmény megkötéséről (HL L 227., 1981.8.12., 21. o.).
               
               
                  
                     (10)
                  
                        A Tanács 3179/78/EGK rendelete (1978. december 28.) az északnyugat-atlanti halászatban folytatandó jövőbeni többoldalú együttműködésről szóló egyezménynek az Európai Gazdasági Közösség általi megkötéséről (HL L 378., 1978.12.30., 1. o.). 
               
               
                  
                     (11)
                  
                        A Tanács 86/238/EGK határozata (1986. június 9.) a Közösségnek az 1984. július 10-én Párizsban aláírt, az atlanti tonhalfélék védelméről szóló nemzetközi egyezmény részes államai meghatalmazottai konferenciájának záróokmányához csatolt jegyzőkönyvvel módosított egyezményhez történő csatlakozásáról (HL L 162., 1986.6.18., 33. o.).
               
               
                  
                     (12)
                  
                        A Tanács 95/399/EK határozata (1995. szeptember 18.) a Közösségnek az Indiai-óceáni Tonhal Bizottság létrehozásáról szóló megállapodáshoz való csatlakozásáról (HL L 236., 1995.10.5., 24. o.).
               
               
                  
                     (13)
                  
                        A Tanács 82/886/EGK határozata (1982. december 13.) az Atlanti-óceán északi körzetében élő lazac védelméről szóló egyezmény megkötéséről (HL L 378., 1982.12.31., 24. o.).
               
               
                  
                     (14)
                  
                        Az Egyesült Nemzetek Tengerjogi Egyezménye (HL L 179., 1998.6.23., 3. o.). 
               
               
                  
                     (15)
                  
                        Megállapodás az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló rendelkezések végrehajtásáról – Nyilatkozat az Európai Közösség hatásköréről – Értelmező nyilatkozatok (HL L 189., 1998.7.3., 17. o.).